**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „dėl KLAIPĖDOS MIESTO SAVIVALDYBĖS TRIUKŠMO PREVENCIJOS VEIKSMŲ PLANO 2019–2023 METAMS PATVIRTINIMO“ PROJEKTO**

1. **Projekto rengimą paskatinusios priežastys.**

Lietuvos Respublikos vietos savivaldos įstatymo 16 straipsnio 2 dalies 35 punktas, Lietuvos Respublikos triukšmo valdymo įstatymo 18 straipsnio 1 dalies 1 punktas nustato, kad savivaldybėse būtų tarybos patvirtinti triukšmo prevencijos veiksmų planai 5 metams.

1. **Parengto projekto tikslai ir uždaviniai.**

Parengto Klaipėdos miesto savivaldybės tarybos sprendimo projekto tikslas – patvirtinti Klaipėdos miesto savivaldybės triukšmo prevencijos veiksmų planą 2019–2023 metams bei, siekiant užtikrinti jo įgyvendinimą, rekomenduoti plano vykdytojams šio plano priemones įtraukti į savo institucijų veiklos planus.

1. **Kaip šiuo metu yra teisiškai reglamentuojami projekte aptarti klausimai.**

Projektas parengtas laikantis Triukšmo prevencijos veiksmų planų sudarymo ir patvirtinimo bei juose nustatytų triukšmo prevencijos ir mažinimo priemonių įgyvendinimo tvarkos aprašo, patvirtinto 2018 m. balandžio 4 d. Lietuvos Respublikos Vyriausybės nutarimu Nr. 321 „Dėl Lietuvos Respublikos triukšmo valdymo įstatymo įgyvendinimo“. Šis aprašas reglamentuoja triukšmo prevencijos veiksmų plano (toliau – Veiksmų planas) sudarymo, patvirtinimo ir patikslinimo tvarką, Veiksmų plane nustatomas triukšmo prevencijos priemones, Veiksmų plano projekto derinimo su visuomene tvarką bei jo paskelbimo tvarką.

Veiksmų planą parengė tarpinstitucinė darbo grupė, sudaryta 2018-10-09 Klaipėdos miesto savivaldybės administracijos direktoriaus įsakymu Nr. AD1-2424. Darbo grupę sudarė Klaipėdos miesto savivaldybės administracijos specialistai (Aplinkos kokybės, Sveikatos apsaugos, Viešosios tvarkos, Transporto, Strateginio planavimo skyrių), Nacionalinio visuomenės sveikatos centro prie Sveikatos apsaugos ministerijos Klaipėdos departamento, AB „Lietuvos geležinkeliai“, Lietuvos jūrų krovos kompanijų asociacijos, Klaipėdos universiteto, Keleivinio transporto ir VĮ Klaipėdos valstybinio jūrų uosto direkcijos atstovai.

1. **Kokios numatomos naujos teisinio reglamentavimo nuostatos ir kokių rezultatų laukiama.**

Veiksmų plano patvirtinimas užtikrins teisės aktų privalomų nuostatų įgyvendinimą bei pagrindinį Veiksmų plano tikslą – sumažinti triukšmo lygį Klaipėdos miesto teritorijoje.

1. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.

Nėra.

1. **Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Veiksmų plano įgyvendinimo užtikrinimui, Klaipėdos miesto savivaldybės administracijos direktoriaus įsakymu bus sudaryta stebėsenos grupė, kuriai kas pusmetį Veiksmų plano priemonių vykdytojai teiks ataskaitas apie veiksmų plano įgyvendinamas priemones ir jų įgyvendinimo lygį. Įsakymą po Veiksmų plano patvirtinimo parengs Klaipėdos miesto savivaldybės administracijos Sveikatos apsaugos skyrius.

1. **Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

 Nėra.

1. **Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Veiksmų plano paskelbimo visuomenei vykdymas:

- Nuo 2019 m. balandžio 8 d. Veiksmų plano projektas buvo paskelbtas Klaipėdos miesto savivaldybės interneto svetainėje: https://www.klaipeda.lt/lt/skelbimai/kvieciame-susipazinti-su-triuksmo-prevencijos-planu/6073;

- 2019 m. balandžio 10 d. informacija visuomenei apie parengtą Veiksmų plano projektą paskelbta vietinėje spaudoje – laikraščiuose „Vakarų ekspresas“ ir „Klaipėda“;

- 2019 m. birželio 3 d. nuo 15.00 iki 17.00 val. Klaipėdos miesto savivaldybės tarybos posėdžių salėje vyko viešas Veiksmų plano projekto pristatymas, gauti pasiūlymai/pastabos ir jų įvertinimas.

- Veiksmų planas pateiktas triukšmo šaltinių valdytojams (per 7 asociacijas) el. paštais, pristatytas 2019-05-07 Klaipėdos pramoninkų asociacijai konferencijos metu.

Viešo susirinkimo Veiksmų plano projekto pristatymo metu gauti pastebėjimai bei visuomenės ir triukšmo šaltinių valdytojų pastabos/pasiūlymai užfiksuoti viešo susirinkimo protokole ir įvertinti Visuomenės ir triukšmo šaltinių valdytojų atstovų pastabų ir pasiūlymų įvertinimo pažymoje (pridedami).

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projekto iniciatorius – Klaipėdos miesto savivaldybės administracijos Sveikatos apsaugos skyrius. Sprendimo projektą parengė Sveikatos apsaugos skyriaus vyriausiosios specialistės Ineta Pačiauskaitė, Rožė Perminienė.

1. **Kiti reikalingi pagrindimai ir paaiškinimai.**

Įgyvendinant Lietuvos Respublikos triukšmo valdymo įstatymo nuostatas aglomeracijoms, 2018 m. atnaujintas Klaipėdos miesto aglomeracijos strateginis triukšmo žemėlapis pagal 2016 m. duomenis (2019-02-21 Nr. T2-52). Triukšmo prevencijos veiksmų planas sudarytas pagal šio žemėlapio rezultatus.

Reikšmingiausi triukšmo šaltiniai Klaipėdos mieste – automobilių kelių ir geležinkelių transportas, jūrinio uosto ir pramoninė veikla. Todėl triukšmo prevencijos ir mažinimo priemonės, kurių ketinama imtis per artimiausius 5 metus (2019-2023 m.) orientuotos į šiuos triukšmo šaltinius. Plane numatytos 48 priemonės, iš kurių tiesiogiai 33,3 proc. skirtos autotransporto, 29,2 proc. – geležinkelio, 8,3 proc. - pramonės triukšmo mažinimui, 8,3 proc. – triukšmo prevencijos nuostatų integravimas į planavimo, projektavimo ir teisinius dokumentus, 4,2 proc. – visuomenės informuotumo ir raštingumo didinimas triukšmo klausimais, 16,7 proc. – triukšmo kontrolei ir stebėsenai stiprinti.

Klaipėdos miesto kelių transporto, geležinkelio transporto ir pramoninės veiklos triukšmo kartografavimo duomenimis, dienos triukšmo, viršijančio ribinį dydį (Ldvn ≥ 65 dBA), veikiamuose būstuose gyvena 56200 miesto gyventojai, tai sudaro 36,4 proc. visų miesto gyventojų. Kelių transporto, geležinkelio transporto ir pramoninės veiklos nakties triukšmo, viršijančio ribinį dydį (Lnakties ≥ 55 dBA), veikiamuose būstuose gyvena 68100 miesto gyventojai, tai sudaro 44,1 proc. visų miesto gyventojų. Didžiausias kelių transporto triukšmas, viršijantis ribinį dydį dienos metu 10 dBA, gautas arčiausiai sveikatos priežiūros įstaigų ir švietimo įstaigų, esančių Minijos g., Liepų g. ir H. Manto g. (UAB „Lirema“, UAB „Salvijos medicinos centras“, Klaipėdos universiteto Sveikatos mokslų fakultetas).

Pagrindinis siekinys – įgyvendinus Planą, gyventojų, švietimo ir ugdymo bei sveikatos priežiūros ir gydymo įstaigų, veikiamų padidinto triukšmo, skaičius stabilizuotųsi ir mažėtų (sumažėtų 2,5 ir daugiau proc.): dienos metu padidinto triukšmo veikiamų asmenų sk. po Plano įgyvendinimo sumažės daugiau nei 1405; nakties metu padidinto triukšmo veikiamų asmenų sk. po Plano įgyvendinimo sumažės daugiau nei 1703.

PRIDEDAMA:

1. Teisės aktų, nurodytų sprendimo projekto įžangoje, išrašas, 11 lapų.
2. Klaipėdos miesto savivaldybės triukšmo prevencijos veiksmų plano 2019-2023 m. projekto visuomenės ir triukšmo šaltinių valdytojų atstovų pastabų ir pasiūlymų įvertinimo pažyma, 34 lapai.

Vyriausioji specialistė,

laikinai atliekanti Sveikatos apsaugos skyriaus vedėjo pareigas Rožė Perminienė